بلوچی میوزک پروموٹرز سوسائٹی ءِ ماہینی دیوان
نبشتہ کار: اسحاق خاموش
کراچی (14 جولائی 2021)بلوچی میوزک پروموٹرز سوسائٹی ءِ ماہینی دیوان دیوان ماں کلمتی ہاؤس کاٹھور کراچی ءَ سوسائٹی ءِ کارمسترانجنئیر داؤد کلمتی ئِ سروکی ءَبرجم دارگ بُوت۔اے دیوان ءِتہا گلءِ مالی جیڑہ،ماں کیچ ءَ کیچ کلچر سینٹرءِ کُمک ءَ ءُ ماں کراچی ءَآرٹس کونسل آف کراچی ءِ ہمرائی ءَسروز ءِکلاسانی بنداتی،سوسائٹی ءِ سالینی گرانٹ ءُ سوسائٹی ءِ جوڑ بُوتگیں زیمرموبائل ایپلیکیشن ءِ کار ءِدیما برگ ءِھاتر ءَگپّ ءُ تْران بُوت۔
بندات ءَنامداریں اِزمکارانور اقبال ءِ بیرانی ءِ ھاتر ءَپاتیا وانی کنئگ بُوت۔
اے دیوان ءِ تہا داؤد کلمتی،گُلزار گچکی، اشر ف محمود، ،نادر قدوس ،خلیل تگرانی ,عارف حکیم ,بہرام بلوچ ,اسحاق رحیم، وحید نُور ، اسحاق خاموش، اکرم بلوچ ءُشئے مُرید بلوچ ءَ بہر زُرت۔
دِیوان ءِ تہا ماں کیچ ءَ سُروز ءِکلاسانی بنداتی ءِ ھاتر ءَیک کمیٹی یے گُلزار گچکی، خلیل تگرانی ئُ عارف حکیم ءِ سروکی ءَٹہینگ بُوت کہ اے کمیٹی ماں کیچ کلچرل سینٹر ءَسروز ءِکلاسانی ھاتر ءَوتی کار ءَزُوت بندات کنت۔پرے ھاتر ءَ چہ کیچ ، تیاب دپءُ چہ شالکوٹ ءَ پہ سروز ءِ ھیلکاری ءِ ھاتر ءَزیمر زانتانی کُمک زُورگ بیت۔بہرزوروکاں وتی تْران ئِ تہا گُشت کہ سوسائٹی پہ بلوچی زیمر ءِ دیمرئی ئِ ھاتر ءَگوں دَری ادارگاں کاگد ءُکرّاچ کنت ءُسوسائٹی پہ بلوچ گُشندہ ءُ اِزمکارانی گہبودی ءُ زگریں بلوچی زیمر ءِپہازگ ءُدیمرئی ءِ ھاتر ءَوتی وس ءُواک ءَجُہد ءُکوشست کنئگ ءَاِنت ءُ اے رِدءَ بازیں جنجال ءُجیڑھاں ابید اوں سوسائٹی ءِ گامگیج نِزور نہ ترّ اِتگ اَنت۔ سوسائٹی ءِ مالی جیڑھانی گیش ءُ گیوار کنئگ ءِ ھاتر ءَ داؤد کلمتی ،بجّار بلوچ ءُ بہرام بلوچ ءِ سروکی ءَیک کمیٹی یے برجم دارگ بُوت۔
دیوان ءَ پد، اشرف محمود ءَ نامداریں شاعرانی شعر گوں وتی شیرکنیں توار ءَ الہان کُت اَنت۔
دیوان ءِ گُڈسر ءَداؤد کلمتی ءَ پہ سوسائٹی ءِ باسک ءُ اُگدہ دارانی ھاتر ءَیک پُرمڑاھیں شامے ءِ بند ءُ بست کُتگ اَت کہ اے رِد ءَشاھنواز کلمتی ءُ دانیال کلمتی ءَگوں بلوچی شان ءُشرپءَ سوسائٹی ءِ باسک ءُاُگدہ دار وش اتک کُت اَنت۔
سوسائٹی ءِ آؤکیں دیوان عید ءَپدماں شالکوٹ ءَ برجم دارگ بیت۔
شِنگکار
بلوچی میوزک پروموٹرز سوسائٹی